4 Mogwebi yo o mo setshwantshong sa ga Jesu o ne a ipela fela thata fa a bona se a neng a se tsaya e le ‘perela ya tlhwatlhwa e e kwa godimo.’ Boipelo joo bo ne jwa mo tlhotlheletsa go dira sotlhe se a ka se kgonang gore a nne le perela eo. (Bahebera 12:1) Gompieno, boammaaruri kaga Modimo le Bogosi jwa gagwe le jone bo ngoka batho e bile bo a ba rotloetsa. Seno se re gopotsa mafoko a ga Mokaulengwe A. H. Macmillan, mo bukeng ya Faith on the March, fa a ne a kwala kafa ene a neng a batla Modimo ka teng e bile a batla go itse se Modimo a se ikaeletseng ka batho. O ne a re: “Ngwaga le ngwaga batho ba le diketekete ba sa ntse ba bona se ke se boneng. Mme ke batho ba ba tshwanang fela le nna le wena, ka gonne ba tswa mo ditšhabeng tsotlhe, mo ditsong tsotlhe, ke batho ba maemo otlhe a botshelo e bile ke batho ba dingwaga tsotlhe. Boammaaruri ga bo tlhaole batho. Bo ngoka batho ba mefuta yotlhe.”